送梅郎一首
作者：饒節
朝代：宋

paragraphs: 梅郎可愛如蜀柳，風流似是子真後。
抱器來賓太學窮，五年自袖采蘭手。
來時落雁摇虛弓，汗血長鳴西北風。
自誓壞韓復蠹魏，可憐一無咫尺功。
我亦數奇困竿累，玉山冰川失眼底。
永嘉堂上聞阿連，墮食正冠爲君起。
君今製衣作行具，何以贈之白鷺羽。
殷勤持□重似人，漠漠深藏飽魚蠹。
船頭逢逢奏曉鼓，卷簾卧看春江雨。
到家春溫雁且北，寄聲布帆無恙不。